Meddelelse i henhold til EF-traktatens artikel 95, stk. 5

Anmodning om tilladelse til at indføre nationale bestemmelser, der ikke er i overensstemmelse med en harmoniseringsforanstaltning vedtaget af Fællesskabet

(2003/C 126/03)

(EØS-relevant tekst)

(Meddelelse nr. 2003/A/2780)

Republikken Østrig gav den 13. marts 2003 Kommissionen meddelelse om de regionale bestemmelser vedrørende "Oberösterreichs lov om forbud mod genteknologi af 2002", som den fandt nødvendig at indføre som undtagelse fra bestemmelserne i Europa-Parlamentets og Rådets direktiv 2001/18/EF om udsætning i miljøet af genetisk modificerede organismer(1). Kommissionen modtog den østrigske meddelelse den 13. marts 2003.

I artikel 95, stk. 5, står der, at "Når en medlemsstat endvidere med forbehold af stk. 4, og efter at Rådet eller Kommissionen har vedtaget en harmoniseringsforanstaltning, finder det nødvendigt at indføre nationale bestemmelser baseret på nyt videnskabeligt belæg vedrørende miljøbeskyttelse eller beskyttelse af arbejdsmiljøet på grund af et problem, der er specifikt for den pågældende medlemsstat, og som viser sig efter vedtagelsen af harmoniseringsforanstaltningen, giver den Kommissionen meddelelse om de påtænkte bestemmelser og om grundene til deres indførelse."

I henhold til artikel 95, stk. 6, skal "Kommissionen bekræfte eller forkaste inden seks måneder efter meddelelsen som omhandlet i stk. 4 og 5 de pågældende nationale bestemmelser efter at have konstateret, om de er et middel til vilkårlig forskelsbehandling eller en skjult begrænsning af samhandelen mellem medlemsstaterne, og om de udgør en hindring for det indre markeds funktion."

Lovudkastet(2) drejer sig primært om beskyttelse af naturen og miljøet, biodiversitet og økologisk produktion. Det sigter mod at forbyde dyrkning af genetisk modificerede frø (herunder GM-frø med fællesskabstilladelse), selv om det accepterer spor af tilflyvende GM-sæd i konventionelle lagre på op til 0,1 %. Det sigter også mod at forbyde anvendelse af transgene dyr til opdræt og især udsætning heraf til jagt og fiskeri. Det indeholder desuden bestemmelser om kompensationsordninger i forbindelse med finansielle tab på grund af tilstedeværelse af GMO'er i konventionelle produkter. Loven anses for en midlertidig foranstaltning, der skal gælde i tre år.

Oberösterreichs regionale regering anser det for nødvendigt at indføre foranstaltninger for at beskytte økologisk og traditionel landbrugsproduktion såvel som genetiske plante- og dyreressourcer fra hybridisering med GMO'er. Disse foranstaltninger er baseret på påståede særlige omstændigheder i Oberösterreich og på det forhold, at Oberösterreichs myndigheder finder, at spørgsmålet om sameksistensen af GM- og ikke GM-metoder i landbrugsproduktion stadig er uklar. En undersøgelse, der talte for et GMO-forbud i Oberösterreich, indtil alle potentielle risici for disse typer organismer er klarlagt, er vedhæftet meddelelsen(3).

Kommissionen minder de berørte parter om, at eventuelle bemærkninger til den østrigske meddelelse kun vil blive taget i betragtning, hvis de modtages inden en måned efter offentliggørelsen af denne meddelelse i Den Europæiske Unions Tidende. Kommissionen forbeholder sig desuden ret til at meddele Republikken Østrig de bemærkninger, den måtte modtage desangående.

Der kan indhentes yderligere oplysninger om denne meddelelse fra: Bundesministerium für Wirtschaft und Arbeit Abt. C2/1 Stubenring 1 A - 1010 Wien Tlf. (43-1) 711 00 58 96 Fax (43-1) 715 96 51 eller (43-1) 712 06 80 E-post: post@tbt.bmwa.gv.at Amt der Oberösterreichischen Landesregierung Klosterstraße 7 A - 4021 Linz Fax (43-1) 73 27 72 01 17 13

Kontaktperson i Europa-Kommissionen: Hervé Martin Europa-Kommissionen Generaldirektoratet for Miljø

Kontor C4

BU5 02/137 B - 1049 Bruxelles Tlf. (32-2) 296 54 44 Fax (32-2) 299 10 67 E-post: herve.martin@cec.eu.int

(1) EFT L 106 af 17.4.2001, s. 1.

(2) Delstatslov, der forbyder dyrkning af genetisk modificerede frø og plantemateriale og anvendelse af transgene dyr til opdræt såvel som udsætning af transgene dyr specifikt med henblik på jagt og fiskeri (Oberösterreichs lov om forbud mod genteknologi 2002).

(3) "GM-free areas of farming: conception and analysis of scenarios and steps for realisation", Werner Müller, 28. april 2002 (udført på vegne af miljødepartementet i delstaten Oberösterreich og af forbundsministeriet for social sikkerhed og generationsspørgsmål).